**Κανονισμός λειτουργίας του Π.Μ.Σ. Ατμοσφαιρικές Επιστήμες και Περιβάλλον**

Τα κάτωθι άρθρα και οι διατάξεις του παρόντος κανονισμού προβλέπουν τη διάρθρωση και ρυθμίζουν τους κανόνες της εύρυθμης λειτουργίας του Προγράμματος Μεταπτυχιακών Σπουδών Ατμοσφαιρικές Επιστήμες και Περιβάλλον, βρίσκονται σε συμφωνία με την ισχύουσα νομοθεσία, την υπουργική απόφαση λειτουργίας του Π.Μ.Σ., τους κανονισμούς λειτουργίας των υπολοίπων Π.Μ.Σ. του Τμήματος Φυσικής, καθώς και με τις αποφάσεις της Γενικής Συνέλευσης (Γ.Σ.) του Τμήματος Φυσικής του Πανεπιστημίου Ιωαννίνων.

**1. Γενικές Διατάξεις**

Το Π.Μ.Σ. Ατμοσφαιρικές Επιστήμες και Περιβάλλον του Τμήματος Φυσικής συνίσταται: (α) στην παρακολούθηση και εξέταση προβλεπόμενου αριθμού μαθημάτων και (β) στη διεξαγωγή ερευνητικού έργου με στόχο τη συγγραφή Διπλωματικής Εργασίας (Δ.Ε.) η οποία παρουσιάζεται δημόσια και ενώπιον εξεταστικής επιτροπής από την οποία αξιολογείται σύμφωνα με τις ισχύουσες διατάξεις.

**2. Αντικείμενο και σκοπός**

Αντικείμενο του Π.Μ.Σ. «Ατμοσφαιρικές Επιστήμες και Περιβάλλον» είναι: (1) η μεταπτυχιακή εκπαίδευση και η παροχή εξειδικευμένων γνώσεων στις Ατμοσφαιρικές Επιστήμες και το Περιβάλλον σε πτυχιούχους Τμημάτων συναφών ειδικοτήτων, αποφοίτων Ελληνικών Α.Ε.Ι. ή Τ.Ε.Ι. ή κατόχων αναγνωρισμένων ισότιμων διπλωμάτων της αλλοδαπής. (2) η κατάρτιση και εκπαίδευση επιστημόνων σε μεταπτυχιακό επίπεδο σύμφωνα με τα διεθνή πρότυπα και η εξειδίκευσή τους σε ερευνητικά αντικείμενα συναφή με τον τίτλο του Π.Μ.Σ., με σκοπό την απόκτηση ικανότητας ανεξάρτητης και αυτόνομης επιστημονικής έρευνας.

Σκοπός του Π.Μ.Σ.είναι η δημιουργία αποφοίτων με γνώσεις υψηλού επιπέδου, οι οποίοι θα γνωρίζουν τις τελευταίες εξελίξεις στα αντικείμενα των Ατμοσφαιρικών Επιστημών και του Περιβάλλοντος και θα διαθέτουν τις απαραίτητες γνώσεις για να παράγουν πρωτότυπη έρευνα στα ανωτέρω αντικείμενα και να συμμετέχουν στην επίλυση προβλημάτων και την αντιμετώπιση σχετικών θεμάτων. Οι απόφοιτοι του Π.Μ.Σ. θα είναι καταρτισμένοι θεωρητικά και πρακτικά σύμφωνα με τα διεθνή πρότυπα και σε θέση να ανταποκρίνονται επιτυχώς στις απαιτήσεις της μελλοντικής τους απασχόλησης σε τομείς που σχετίζονται με τις Ατμοσφαιρικές Επιστήμες και το Περιβάλλον.

**3. Μεταπτυχιακοί τίτλοι**

Το Πρόγραμμα Μεταπτυχιακών Σπουδών απονέμει Δίπλωμα Μεταπτυχιακών Σπουδών (Δ.Μ.Σ.) στις «Ατμοσφαιρικές Επιστήμες και Περιβάλλον» αντίστοιχο του MSc.

**4. Όργανα λειτουργίας του ΠΜΣ**

H εύρυθμη λειτουργία των μεταπτυχιακών σπουδών εποπτεύεται από τη Σύγκλητο του Πανεπιστημίου Ιωαννίνων και τη Γ.Σ. του Τμήματος Φυσικής, σύμφωνα με τις διατάξεις του N. 4485/2017. Αρμόδια όργανα για τη λειτουργία του Π.Μ.Σ. είναι η συντονιστική επιτροπή (Σ.Ε.) του Π.Μ.Σ. και ο Διευθυντής του Π.Μ.Σ., των οποίων η σύσταση και οι αντίστοιχες αρμοδιότητες ορίζονται από το άρθρο 31 του N. 4485/2017.

Πιο συγκεκριμένα, η Σ.Ε.:

(α) Εισηγείται στη Γ.Σ. του Τμήματος τις επιτροπές επιλογής ή εξέτασης των υποψηφίων μεταπτυχιακών φοιτητών.

(β) Εισηγείται στη Γ.Σ. του Τμήματος το πρόγραμμα μαθημάτων του Π.Μ.Σ. και τους αντίστοιχους διδάσκοντες για το επόμενο Ακαδημαϊκό έτος.

(γ) Ορίζει Επιβλέποντα για κάθε μεταπτυχιακό φοιτητή (Μ.Φ.), μετά από αίτηση του ενδιαφερόμενου. Ο Επιβλέπων δε μπορεί να επιβλέπει ταυτόχρονα περισσότερους από πέντε (5) Μεταπτυχιακούς φοιτητές.

(δ) Ελέγχει την πρόοδο και την εξέλιξη των σπουδών των Μ.Φ. του Π.Μ.Σ. και αποφασίζει και εισηγείται στη Γ.Σ. του Τμήματος την αναστολή (κατόπιν σχετικού αιτήματος του Μ.Φ.) φοίτησης του/της Μ.Φ., κατά περίπτωση.

Ο Διευθυντής του Π.Μ.Σ.:

(α) Συγκαλεί όταν είναι αναγκαίο, και τουλάχιστο μία φορά ανά εξάμηνο, σε συνεδρίαση τη Σ.Ε. του Π.Μ.Σ. και καταρτίζει την ημερήσια διάταξη της συνεδρίασης.

(β) Καταβάλει σε συνδυασμό με τα μέλη της Σ.Ε. προσπάθεια ώστε να αντληθούν οι απαραίτητοι πόροι για την λειτουργία του Π.Μ.Σ..

(γ) Επιλαμβάνεται οποιουδήποτε θέματος ανακύπτει και δεν προβλέπεται η αντιμετώπισή του στην νομοθεσία ή στον κανονισμό λειτουργίας, σε συνεργασία με τα μέλη της Σ.Ε. του Π.Μ.Σ..

Tο έργο της Γ.Σ., του Διευθυντή και της Σ.Ε. του Π.Μ.Σ. υποστηρίζεται από τη Γραμματεία του Τμήματος Φυσικής, όπου τηρείται Αρχείο Μεταπτυχιακών Φοιτητών του Τμήματος, το οποίο περιλαμβάνει Μητρώο, ατομικά στοιχεία των Μεταπτυχιακών Φοιτητών και στοιχεία προόδου τους. Επί πλέον το έργο του Διευθυντή και της Σ.Ε. υποστηρίζεται από τη Γραμματεία του Τομέα Αστρογεωφυσικής (στον οποίο ανήκει ο Διευθυντής της Σ.Ε.) όπου τηρείται τουλάχιστον το αρχείο αλληλογραφίας και πρωτόκολλο εισερχόμενων/εξερχόμενων εγγράφων του Π.Μ.Σ..

**5. Προϋποθέσεις αποδοχής υποψηφίων**

Στο Π.Μ.Σ. γίνονται δεκτοί πτυχιούχοι των Τμημάτων των Σχολών Θετικών Επιστημών, Περιβαλλοντικών Επιστημών, Πολυτεχνικών, Γεωπονοδασολογικών και Στρατιωτικών Σχολών των Α.Ε.Ι και Τ.Ε.Ι. της ημεδαπής και ομοταγών αναγνωρισμένων ιδρυμάτων της αλλοδαπής. Απόφοιτοι άλλων Τμημάτων μπορεί να γίνουν δεκτοί μετά από απόφαση της Σ.Ε..

H πρόσληψη των μεταπτυχιακών φοιτητών πραγματοποιείται με προκήρυξη συγκεκριμένου αριθμού θέσεων (έως 10) από τη Γ.Σ. του Τμήματος Φυσικής, μετά από εισήγηση της Σ.Ε. του Π.Μ.Σ.. H απόφαση για την προκήρυξη νέων θέσεων μεταπτυχιακών φοιτητών λαμβάνεται σε συνεδρία της Γ.Σ. του Τμήματος στο τέλος του εαρινού ακαδημαϊκού εξαμήνου. Mε μέριμνα του Προέδρου του Τμήματος, η Γραμματεία του Τμήματος αναλαμβάνει τη δημοσιοποίηση της προκηρύξεως νέων θέσεων μεταπτυχιακών φοιτητών κατά τον προσφορότερο τρόπο. Oι υποψήφιοι για ένταξη στο ΠΜΣ Ατμοσφαιρικές Επιστήμες και Περιβάλλον του Τμήματος Φυσικής του Πανεπιστημίου Ιωαννίνων πρέπει, εμπρόθεσμα να υποβάλλουν σχετική αίτηση στη Γραμματεία του Τμήματος. H αίτηση θα πρέπει να συνοδεύεται από τα εκάστοτε ζητούμενα δικαιολογητικά συμπεριλαμβανομένου του πιστοποιητικού γλωσσομάθειας επιπέδου τουλάχιστον Β2 της αγγλικής γλώσσας. Όλες οι σχετικές πληροφορίες θα είναι διαθέσιμες και στο διαδίκτυο.

**6. Επιλογή φοιτητών**

H επιλογή των υποψηφίων γίνεται σύμφωνα με τις διατάξεις του άρθρου 34, ν. 4485/2017 και τις διατάξεις του παρόντος Φ.Ε.Κ., μετά από συνέντευξη και γραπτές εξετάσεις. Πιο συγκεκριμένα, η επιλογή των Μ.Φ. γίνεται μετά από εξετάσεις που διενεργούνται υπό την ευθύνη της Σ.Ε. του Π.Μ.Σ. και περιλαμβάνουν:

1. Γραπτές εξετάσεις σε θέματα Γενικής Φυσικής.
2. Γραπτές εξετάσεις στην αγγλική γλώσσα σε θέματα ορολογίας σχετικής με το αντικείμενο του Π.Μ.Σ..
3. Προφορική συνέντευξη των υποψηφίων ενώπιον των μελών της Σ.Ε. του Π.Μ.Σ.

Πτυχιούχοι Φυσικοί με εξαιρετική επίδοση στο βαθμό πτυχίου - όπως αυτή καθορίζεταιστην προκήρυξη - καθώς και κάτοχοι Δ.Μ.Σ. στη Φυσική ή σε συναφές γνωστικό αντικείμενομετά από απόφαση της Σ.Ε.,γίνονται δεκτοί κατά προτεραιότητα άνευ εξετάσεων στη Γενική Φυσική και με την προϋπόθεση επιτυχούς εξέτασης στην αγγλική γλώσσα και παρουσίας στην προφορική συνέντευξη.

Για τον υπολογισμό του βαθμού εισαγωγής λαμβάνονται υπόψιν: ο βαθμός στην εξέταση στη Γενική Φυσική (40%), ο βαθμός πτυχίου (25%), ο αριθμός των συναφών με το Π.Μ.Σ. μαθημάτων που έχουν παρακολουθήσει επιτυχώς οι υποψήφιοι κατά τη διάρκεια των προπτυχιακών τους σπουδών (20%) και η προφορική συνέντευξη των υποψηφίων (15%).

Το σύνολο των υποψηφίων Μ.Φ. κατατάσσονται σε ενιαία λίστα σύμφωνα με τις επιδόσεις τους με βάση τα ανωτέρω κριτήρια. Η ενιαία λίσταδιαβιβάζεται στη Συνέλευση του Τμήματος προς έγκριση.

Οι ενδιαφερόμενοι υποβάλουν στη Γραμματεία του Τμήματος Φυσικής – σε ημερομηνίες που ανακοινώνονται στην προκήρυξη – αίτηση συμμετοχής στις εξετάσειςσυνοδευόμενη από τα παρακάτω δικαιολογητικά:

1. Σύντομο βιογραφικό σημείωμα.
2. Αντίγραφο πτυχίου.
3. Πιστοποιητικό αναλυτικής βαθμολογίας.
4. Πιστοποιητικό γλωσσομάθειας.

Πρόσθετα στοιχεία που μπορούν κατά τη γνώμη των υποψηφίων να βοηθήσουν στην επιλογή (π.χ. διπλωματική εργασία, ερευνητική εμπειρία, δημοσιεύσεις, συστατικές επιστολές, κ.λ.π.).

H τελική επιλογή των υποψηφίων γίνεται με απόφαση της Γ.Σ. του Τμήματος Φυσικής μετά από εισήγηση της Σ.Ε. του Π.Μ.Σ..

**7. Πρόγραμμα Μαθημάτων**

Το πρώτο εξάμηνο των μαθημάτων είναι το χειμερινό εξάμηνο. Η παρακολούθηση των διεξαγομένων μαθημάτων κατά την διάρκεια των δύο πρώτων εξαμήνων είναι υποχρεωτική και δεν προβλέπεται διαδικασία μερικής φοίτησης. Ως μέγιστος αποδεκτός αριθμός απουσιών ορίζεται το ένα πέμπτο των ωρών διδασκαλίας του μαθήματος. Το σύνολο των απαιτούμενων πιστωτικών μονάδων ECTS για τη απόκτηση του Δ.Μ.Σ. είναι 90. Tα μαθήματα είναι εξαμηνιαία. Οι εβδομαδιαίες ώρες διδασκαλίας και τα αντίστοιχα ECTSεκάστου μαθήματος, καθώς και κάθε άλλου είδους εκπαιδευτικές δραστηριότητες για την απονομή του Δ.Μ.Σ. ορίζονται ως ακολούθως: .

|  |  |
| --- | --- |
| Α’ ΕΞΑΜΗΝΟ |  |
| ΥΠΟΧΡΕΩΤΙΚΑ ΜΑΘΗΜΑΤΑ | ECTS | Εβδ. Ώρες διδασκαλίας |
| Μετεωρολογία | 7 | 4 |
| Κλιματολογία | 7 | 4 |
| Φυσική του Ατμοσφαιρικού Περιβάλλοντος | 8 | 4 |
| Μάθημα επιλογής α’ (από τον Πίνακα Α) | 4 | 3 |
| Μάθημα επιλογής β’ (από τον Πίνακα Α) | 4 | 3 |
| ΣΥΝΟΛΟ  | 30 | 18 |
| Β’ ΕΞΑΜΗΝΟ |  |
| ΥΠΟΧΡΕΩΤΙΚΑ ΜΑΘΗΜΑΤΑ | ECTS | Εβδ. Ώρες διδασκαλίας |
| Φυσική της Ατμόσφαιρας | 9 | 4 |
| Δυναμική Μετεωρολογία | 9 | 4 |
| Μάθημα επιλογής γ’ (από τον Πίνακα Β) | 4 | 3 |
| Μάθημα επιλογής δ’ (από τον Πίνακα Β) | 4 | 3 |
| Μάθημα επιλογής ε’ (από τον Πίνακα Β) | 4 | 3 |
| ΣΥΝΟΛΟ  | 30 | 17 |

Γ΄ ΕΞΑΜΗΝΟ

|  |  |
| --- | --- |
| ΥΠΟΧΡΕΩΤΙΚΑ ΜΑΘΗΜΑΤΑ  | ECTS |
| Μεταπτυχιακή Διπλωματική εργασία | 30 |
| ΣΥΝΟΛΟ  | 30 |

Τα μαθήματα επιλογής επιλέγονται από τους κάτωθι Πίνακες:

|  |
| --- |
| ΠΙΝΑΚΑΣ Α |
| ΜΑΘΗΜΑΤΑ ΕΠΙΛΟΓΗΣ | ECTS | Εβδ. Ώρες διδασκαλίας |
| Ωκεανογραφία | 4 | 3 |
| Μικρομετεωρολογία | 4 | 3 |
| Ο άνθρωπος και το περιβάλλον του | 4 | 3 |
| Περιβαλλοντική Χημεία | 4 | 3 |

|  |
| --- |
| ΠΙΝΑΚΑΣ Β |
| ΜΑΘΗΜΑΤΑ ΕΠΙΛΟΓΗΣ | ECTS | Εβδ. Ώρες διδασκαλίας |
| Εφαρμοσμένη Στατιστική | 4 | 3 |
| Μέθοδοι Τηλεπισκόπησης | 4 | 3 |
| Συνοπτική Μετεωρολογία | 4 | 3 |
| Ανανεώσιμες Πηγές Ενέργειας | 4 | 3 |
| Μελέτες Περιβαλλοντικών Επιπτώσεων | 4 | 3 |

Εφόσον υπάρχει επαρκής χρηματοδότηση, προβλέπεται ολιγοήμερη πρακτική άσκηση των Μ.Φ. στο Μετεωρολογικό Σταθμό του Αεροδρομίου Ιωαννίνων, στην Εθνική Μετεωρολογική Υπηρεσία (Ε.Μ.Υ.), τη Γενική Διεύθυνση Ελέγχου Ατμοσφαιρικής Ρύπανσης και Θορύβου (Ε.Α.Ρ.Θ.), το Κέντρο Ανανεώσιμων Πηγών Ενέργειας (Κ.Α.Π.Ε.) και το Κέντρο Μετεωρολογικών Εφαρμογών (ΚΕ.Μ.Ε.) του Αεροδρομίου Μακεδονία της Θεσσαλονίκης.

Τροποποίηση του προγράμματος μαθημάτων και ανακατανομή μεταξύ των εξαμήνων μπορεί να επέλθει με αποφάσεις των αρμοδίων οργάνων σύμφωνα με το Κανονισμό Μεταπτυχιακών Σπουδών. Πιο συγκεκριμένα, το πρόγραμμα μαθημάτων του Π.Μ.Σ. είναι δυνατόν να αναμορφώνεται (μικρές αλλαγές) κατά το μήνα Μάιο κάθε έτους ύστερα από εισήγηση της Σ.Ε. και απόφαση της Γ.Σ. του Τμήματος Φυσικής χωρίς να αλλάζει το περιεχόμενο του Π.Μ.Σ.. Για τα μαθήματα δεν προβλέπεται η διδασκαλία με μέσα εξ αποστάσεως εκπαίδευσης, εκτός του γεγονότος ότι οι διαφάνειες-σημειώσεις των παραδόσεων των μαθημάτων μπορούν να είναι αναρτημένες σε ιστοσελίδες του Πανεπιστημίου Ιωαννίνων (e-course).

Tο περίγραμμα των μαθημάτων περιλαμβάνεται στον Οδηγό Σπουδών και στην ιστοσελίδα του Τμήματος Φυσικής με μέριμνα της Σ.Ε.. Οι νέο-εισαγόμενοι φοιτητές υποχρεούνται να εγγραφούν εντός δύο εβδομάδων στο πρόγραμμα, περιλαμβανομένης και της δήλωσης των μαθημάτων.

**8. Προσωπικό**

H διδασκαλία των μαθημάτων του Π.Μ.Σ. ανατίθεται από τη Γ.Σ. του Τμήματος Φυσικής ύστερα από εισήγηση της Σ.Ε. κυρίως σε μέλη Δ.E.Π. του Τμήματος Φυσικής. Μπορεί όμως να εγκρίνει τη συμμετοχή στη διδασκαλία μελών Δ.Ε.Π. άλλων Τμημάτων της Σχολής Θετικών Επιστημών του Πανεπιστημίου Ιωαννίνων συναφών γνωστικών αντικειμένων ή άλλων Α.Ε.Ι. της ημεδαπής ή/και της αλλοδαπής συναφών ειδικοτήτων ή και Ερευνητών Ερευνητικών κέντρων, ή/και αφ-υπηρετησάντων μελών Δ.Ε.Π., ή και διακεκριμένων επιστημόνων, σύμφωνα με το άρθρο 36 του 4485/2017. Εισηγήσεις σε επίκαιρα θέματα των ενδιαφερόντων του Π.Μ.Σ., υπό μορφή σεμιναρίων, δίδονται και από ειδικούς (κατόχους διδακτορικού ή Δ.Μ.Σ.) καθώς και από στελέχη ιδιωτικών φορέων ή του ευρύτερου δημόσιου τομέα που θεωρούνται ειδικοί στα επίκαιρα αυτά θέματα.

**9. Παρακολούθηση, εξετάσεις, αξιολόγηση της απόδοσης**

Ως εξεταστικές περίοδοι του προγράμματος ορίζονται: μία περίοδος στο τέλος του πρώτου εξαμήνου φοίτησης (με καταληκτική ημερομηνία το τέλος Φεβρουαρίου)για τα μαθήματα του χειμερινού εξαμήνου και μία περίοδος στο τέλος του δευτέρου εξαμήνου (ενδεικτικά την τελευταία εβδομάδα Ιουνίου) για τα μαθήματα του εαρινού εξαμήνου. Επίσης, ορίζεται ως επαναληπτική εξεταστική περίοδος και για τα δύο εξάμηνα φοίτησης περίοδος μίας εβδομάδας (την τελευταία εβδομάδα του Σεπτεμβρίου). Τυχόν αποτυχία σε ένα μάθημα (κανονική και επαναληπτική εξεταστική) συνεπάγεται την επανάληψη του μαθήματος. Oι μεταπτυχιακοί φοιτητές του Π.Μ.Σ. οφείλουν να παρακολουθήσουν και να περατώσουν επιτυχώς μέσα σε τέσσερα (4) εξάμηνα τον κύκλο των μεταπτυχιακών μαθημάτων.

**10. Μέγιστος και ελάχιστος χρόνος για την απόκτηση του Δ.Μ.Σ.**

O ελάχιστος και ο μέγιστος χρόνος για την απόκτηση Δ.Μ.Σ. ορίζεται σε τρία (3) και έξι (6) εξάμηνα αντίστοιχα.

Σύμφωνα με το Άρθρο 7 του παρόντος Φ.Ε.Κ., στο Π.Μ.Σ. Ατμοσφαιρικές Επιστήμες και Περιβάλλον παρέχεται, κατόπιν αιτιολογημένης αίτησης του/της Μ.Φ., δυνατότητα αναστολής φοίτησης έως δύο (2) εξάμηνα συνολικά για σοβαρούς λόγους (π.χ. υγείας, στράτευσης, υπηρεσιακούς).

**11. Ορισμός Επιβλέποντος Καθηγητή, θέματος και Εξεταστικής Επιτροπής Διπλωματικής Εργασίας**

Στο τέλος του δεύτερου ακαδημαϊκού εξαμήνου, η Γ.Σ. του Τμήματος Φυσικής, κατόπιν σχετικής αίτησης του/της μεταπτυχιακού/μεταπτυχιακής φοιτητή/φοιτήτριας, αποδοχή του διδάσκοντα, και τη σύμφωνη γνώμη και εισήγηση της Σ.Ε., ορίζει για κάθε Μ.Φ., ένα  Επιβλέπον μέλος Δ.E.Π., το οποίο έχει την ευθύνη της καθοδήγησης εκτέλεσης της έρευνας στα πλαίσια της εκπόνησης της μεταπτυχιακής Διπλωματικής Εργασίας (Δ.Ε.)και την παρακολούθηση της επίδοσης του/της Μ.Φ. κατά την εκπόνηση της Δ.Ε., σύμφωνα με την ισχύουσα νομοθεσία. H Δ.Ε. δύναται να είναι πρακτικής, ερευνητικής (πειραματικής ή θεωρητικής) ή αναπτυξιακής φύσης.

Το θέμα της Δ.Ε. που ορίζεται από το επιβλέπον μέλος Δ.Ε.Π., υποβάλλεται προς έγκριση στη Γ.Σ. του Τμήματος, με εισήγηση της Σ.Ε. του Π.Μ.Σ.. Hολοκλήρωση της έρευνας στα πλαίσια της Δ.Ε. συνοδεύεται από τη συγγραφή της Δ.Ε.. H τελική αξιολόγηση και κρίση της Δ.Ε. γίνεται από Τριμελή Εξεταστική Επιτροπή, στην οποία συμμετέχει το Επιβλέπον μέλος Δ.E.Π. και ορίζεται από τη Γ.Σ. του Τμήματος ύστερα από πρόταση/εισήγηση της Σ.Ε. του Π.Μ.Σ.. Tα δύο επιπλέον μέλη της Τριμελούς Εξεταστικής Επιτροπής ορίζονται από τη Σ.Ε., μετά από πρόταση του επιβλέποντος. O υποψήφιος αναπτύσσει τη Δ.Ε. δημόσια ενώπιον της Εξεταστικής Επιτροπής, η οποία στη συνέχεια κρίνει την επιστημονική ωριμότητα και αρτιότητά της, τη γενικότερη συμβολή στο επιστημονικό πεδίο και εάν αναδεικνύεται η πρωτοβουλία του/της Μ.Φ. στην ερευνητική διαδικασία. Για την έγκριση της Δ.Ε. απαιτείται η σύμφωνη γνώμη δύο (2) τουλάχιστον μελών της Εξεταστικής Επιτροπής. Με το πέρας της αξιολόγησης και κρίσης της Δ.Ε., η τριμελής εξεταστική επιτροπή συντάσσει πρακτικό αξιολόγησης το οποίο αποστέλλεται στη Γ.Σ. του Τμήματος.

Η απουσία Μ.Φ., που εκπονεί τη Δ.Ε., από την έδρα του Τμήματος, για λόγους που εξαρτώνται από τη φύση της Δ.Ε. (π.χ. άλλος χώρος διεξαγωγής της πειραματικής διαδικασίας κλπ.), είναι αποδεκτή μόνον κατόπιν σχετικής άδειας. Άδεια απουσίας παρέχεται από τη Σ.Ε. κατόπιν αίτησης του/της Μ.Φ. και εισήγησης του επιβλέποντα καθηγητή.

**12. Απονομή Δ.Μ.Σ.**

Ο τελικός βαθμός προκύπτει ως σταθμισμένος μέσος όρος με βάση τις πιστωτικές μονάδες ECTS (βλ. Άρθρο 11 παρόντος Φ.Ε.Κ.) και τη βαθμολογία εκάστου μαθήματος. Στο Δ.Μ.Σ. αναγράφεται ο τίτλος του Π.Μ.Σ. και το Τμήμα Φυσικής στο οποίο ανήκει. Η διάκριση που θα εμφανίζεται στο Δ.Μ.Σ. (ανάλογα με τον τελικό βαθμό) είναι: καλώς-λίαν καλώς- άριστα και συνοδεύει τον τελικό βαθμό. Οι τελειόφοιτοι μεταπτυχιακοί φοιτητές με την επιτυχή περάτωση της Δ.Ε. ορκίζονται μαζί με τους τελειόφοιτους του προπτυχιακού προγράμματος Φυσικής σε δημόσια τελετή ενώπιον των Πρυτανικών αρχών και των αρχών του Τμήματος.

**13. Αξιολόγηση διδασκαλίας**

Η διαδικασία αξιολόγησης της διδασκαλίας που εφαρμόζεται προαιρετικά στο Προπτυχιακό Πρόγραμμα Σπουδών του Τμήματος Φυσικής επεκτείνεται στο Π.Μ.Σ. Ατμοσφαιρικές Επιστήμες και Περιβάλλον με παρόμοιο ερωτηματολόγιο, αλλά τα στατιστικά αποτελέσματα λόγω του μικρού δείγματος αξιολογούνται ανά τριετία. Στη Γραμματεία του Τμήματος Φυσικής αναφορικά με την αξιολόγηση τηρείται αρχείο αποφοιτησάντων του Π.Μ.Σ. κατόχων Δ.Μ.Σ. (Μ.Δ.Ε.) και Διδακτορικών με πληροφορίες σχετικά με το είδος της απασχόλησής τους στην αγορά εργασίας.

**14. Τέλη φοίτησης**

Δεν προβλέπονται τέλη φοίτησης στο Π.Μ.Σ.. Οι διαθέσιμοι πόροι του Π.Μ.Σ. κατανέμονται ανάλογα με τον αριθμό των μεταπτυχιακών φοιτητών/φοιτητριών για κάλυψη αγορών εξοπλισμού, αναλωσίμων, για δαπάνες μετακίνησης εξωτερικών διδασκόντων, για μετακινήσεις για παρακολούθηση συνεδρίων και άλλες εκπαιδευτικές δραστηριότητες και για υποτροφίες των Μ.Φ.

Σε περίπτωση ύπαρξης διαθέσιμων κονδυλίων για υποτροφίες μεταπτυχιακών φοιτητών, η πρόσκληση είναι ανοιχτή και για την επιλογή λαμβάνονται υπόψιν οι επιδόσεις του/της μεταπτυχιακού/μεταπτυχιακής φοιτητή/φοιτήτριας.

**15. Επικουρικό έργο και καθήκοντα των μεταπτυχιακών φοιτητών**

Οι μεταπτυχιακοί/μεταπτυχιακές φοιτητές/φοιτήτριες του Π.Μ.Σ. Ατμοσφαιρικές Επιστήμες και Περιβάλλον έχουν την υποχρέωση να συμμετέχουν επικουρικά στις διδακτικές δραστηριότητες του Τμήματος Φυσικής και του διδακτικού έργου των μελών του Εργαστηρίου Μετεωρολογίας του Τμήματος Φυσικής. Επίσης συμμετέχουν στις λοιπές δραστηριότητες του Π.Μ.Σ., καθώς και στις δραστηριότητες του Εργαστηρίου Μετεωρολογίας του Τμήματος Φυσικής (π.χ. συντήρηση και επίβλεψη λειτουργίας των Μετεωρολογικών Σταθμών και του Περιβαλλοντικού Σταθμού, διοργάνωση συνεδρίων, έκδοση δελτίου πρόγνωσης καιρού και κλιματικού δελτίου).